Stanovisko Komisie podľa článku 251 ods. 2 tretieho pododseku písm. c) Zmluvy o ES o zmenách a doplneniach Európskeho parlamentu k spoločnej pozícii Rady týkajúcej sa návrhu smernice Európskeho Parlamentu a Rady, ktorou sa zakladá infraštruktúra pre priestorové informácie v Európskom spoločenstve (INSPIRE) zmena a doplnenie návrhu Komisie podľa článku 250 ods. 2 Zmluvy o ES /* KOM/2006/0484 v konečnom znení - COD 2004/0175 */





[pic] | KOMISIA EURÓPSKYCH SPOLOČENSTIEV | Brusel, 13.9.2006 KOM(2006) 484 v konečnom znení 2004/0175 (COD) STANOVISKO KOMISIE podľa článku 251 ods. 2 tretieho pododseku písm. c) Zmluvy o ES o zmenách a doplneniach Európskeho parlamentu k spoločnej pozícii Rady týkajúcej sa návrhu SMERNICE EURÓPSKEHO PARLAMENTU A RADY, ktorou sa zakladá infraštruktúra pre priestorové informácie v Európskom spoločenstve (INSPIRE) ZMENA A DOPLNENIE NÁVRHU KOMISIEpodľa článku 250 ods. 2 Zmluvy o ES 2004/0175 (COD) STANOVISKO KOMISIE podľa článku 251 ods. 2 tretieho pododseku písm. c) Zmluvy o ES o zmenách a doplneniach Európskeho parlamentu k spoločnej pozícii Rady týkajúcej sa návrhu SMERNICE EURÓPSKEHO PARLAMENTU A RADY, ktorou sa zakladá infraštruktúra pre priestorové informácie v Európskom spoločenstve (INSPIRE) 1. SÚVISLOSTI KONANIE Návrh KOM(2004) 516 konečné znenie bol doručený Európskemu parlamentu a Rade v súlade s postupom spolurozhodovania stanoveným v článku 175 ods. 1 Zmluvy o ES. Európsky hospodársky a sociálny výbor predložil svoje stanovisko 9. februára 2005. Výbor regiónov stanovisko nepredložil. Európsky parlament predložil svoje stanovisko v prvom čítaní 7. júna 2005. Na základe stanoviska Európskeho parlamentu a podľa článku 251 ods. 2 Zmluvy o ES Rada oficiálne prijala spoločnú pozíciu 23. januára 2006. Oznámenie Komisie o spoločnej pozícii bolo prijaté 10. februára 2006 a Európsky parlament prijal svoju pozíciu v druhom čítaní 13. júna 2006. CIEĽ NÁVRHU KOMISIE Celkovým cieľom návrhu je zlepšiť spôsob, akým sa prostredníctvom priestorových údajov, ktorými disponujú orgány verejnej moci, podporuje environmentálna politika, a to skvalitnením harmonizácie priestorových údajov a interoperability priestorových služieb a zabezpečením rozsiahlejšieho zdieľania údajov medzi orgánmi verejnej moci a online prístupu zo strany verejnosti. Tento návrh sa vzťahuje na priestorové údaje vymedzené v troch prílohách k tomuto návrhu. Na základe navrhovanej smernice by sa od členských štátov malo vyžadovať, aby prijali tieto opatrenia: - vytvoriť sieť služieb, ktorou sa umožňuje vyhľadávanie priestorových údajov, ich zobrazovanie a prístup k nim z centrálneho internetového portálu - zabezpečiť interoperabilitu (t. j. technickú kompatibilitu) ich súborov priestorových údajov a príslušných služieb v súlade s vykonávacími predpismi prijatými komitologickým postupom - vytvoriť katalógy údajov, ktorými disponujú ich orgány verejnej moci, v ktorých by boli uvedené „metaúdaje“ poskytujúce určitý druh informácií o údajoch - sprístupniť priestorové údaje pre verejnosť - odstrániť prekážky pri zdieľaní priestorových údajov medzi orgánmi verejnej moci 2. PRIPOMIENKY KOMISIE 2.1. Všeobecne Európsky parlament prijal 13. júna 2006 všetkých 36 pozmeňujúcich a doplňujúcich návrhov, ktoré boli predložené. Z týchto 36 prijatých pozmeňujúcich a doplňujúcich návrhov môže Komisia prijať 30 pozmeňujúcich a doplňujúcich návrhov v celom rozsahu, 2 pozmeňujúce a doplňujúce návrhy sčasti a ďalšie 3 pozmeňujúce a doplňujúce návrhy môže prijať v zásade. Z prijatých zmien a doplnení je pre Komisiu 1 neprijateľný. 2.2. Podrobné pripomienky 2.2.1. Pozmeňujúce a doplňujúce návrhy prijaté v celom rozsahu Niekoľko pozmeňujúcich a doplňujúcich návrhov sa týka pochybností, ktoré Komisia vzniesla vo svojom oznámení o spoločnej pozícii. Konkrétne pozmeňujúce a doplňujúce návrhy 13 a 14 sú zamerané na to, aby sa predišlo komplikovaným postupom pri prijímaní vykonávacích predpisov v súvislosti s interoperabilitou, ktoré sa majú prijímať prostredníctvom komitológie a aby sa zabezpečilo jednotné uplatňovanie týchto predpisov vo všetkých členských štátoch. Pozmeňujúce a doplňujúce návrhy 18, 19, 20 a 22 sú zamerané na obnovenie pôvodného zámeru návrhu Komisie týkajúceho sa prístupu verejnosti k údajom. Pozmeňujúce a doplňujúce návrhy 23, 25, 26 a 27 sú tiež zamerané na obnovenie pôvodného zámeru návrhu Komisie týkajúceho sa zdieľania údajov medzi orgánmi verejnej moci. Pozmeňujúcimi a doplňujúcimi návrhmi 1, 2, 3, 5, 6 a 7 sa vykonávajú príslušné zmeny v odôvodneniach v súvislosti s týmito kľúčovými otázkami. Pozmeňujúcim a doplňujúcim návrhom 9 sa zabezpečuje súlad s pozmeňujúcimi a doplňujúcimi návrhmi 19 a 20. Pozmeňujúce a doplňujúce návrhy 10, 11, 16, 17, 30 a 31 sú zamerané na čiastočné alebo úplné obnovenie zámeru pôvodného návrhu v súvislosti s viacerými menej dôležitými aspektmi. V pozmeňujúcich a doplňujúcich návrhoch 28 a 29 sa poskytujú objasnenia v súvislosti s koordinačnými štruktúrami v členských štátoch. Pozmeňujúcimi a doplňujúcimi návrhmi 32, 33, 34 a 35 sa ovplyvňuje urýchlenie časového plánu prijatia vykonávacích predpisov týkajúcich sa dvoch tém priestorových údajov a pozmeňujúcim a doplňujúcim návrhom 36 sa mierne zväčšuje rozsah ďalšej témy údajov. Uvedené pozmeňujúce a doplňujúce návrhy sú pre Komisiu prijateľné v celom rozsahu. 2.2.2. Pozmeňujúce a doplňujúce návrhy prijaté sčasti Pozmeňujúcim a doplňujúcim návrhom 24 sa zabezpečuje súlad akýchkoľvek postupov týkajúcich sa vyberania poplatkov a licencií zo strany subjektov poskytujúcich verejné údaje s celkovou povinnosťou zdieľať údaje, pri súčasnom obmedzení úrovne poplatkov, ktoré je možné uplatňovať. V uvedenom pozmeňujúcom a doplňujúcom návrhu sa riešia obavy Komisie v súvislosti so spoločnou pozíciou, pretože zdieľanie údajov medzi orgánmi verejnej moci je hlavným cieľom smernice. Obmedzenie úrovne poplatkov je však nesprávne formulované, pretože sa vzťahuje na dokumenty a nemusí byť vhodný pre každý prípad. V pozmeňujúcom a doplňujúcom návrhu 4 sa mení a dopĺňa príslušné odôvodnenie a tento návrh je sčasti prijateľný z tých istých dôvodov. 2.2.3. Pozmeňujúce a doplňujúce návrhy prijaté v zásade V pozmeňujúcom a doplňujúcom návrhu 8 sa mení a dopĺňa odôvodnenie zodpovedajúce pozmeňujúcim a doplňujúcim návrhom 28 a 29. Tento návrh je prijateľný na základe objasnenia formulácie s cieľom zabezpečiť úplný súlad s pozmeňujúcimi a doplňujúcimi návrhmi 28 a 29. Pozmeňujúci a doplňujúci návrh 12 je zameraný na obnovenie zámeru návrhu Komisie týkajúceho časového harmonogramu vytvorenia metaúdajov a je prijateľný v zásade na základe toho, že časový harmonogram je v súlade s časovým harmonogramom pôvodného návrhu. Pozmeňujúci a doplňujúci návrh 21 je zameraný na obnovenie zámeru návrhu Komisie umožniť prístup verejnosti na prezeranie údajov zdarma, a preto je tiež prijateľný v zásade. Existujú však niektoré druhy údajov, ako sú meteorologické údaje, pri ktorých nie je sprístupnenie údajov na prezeranie zdarma pre subjekty poskytujúce údaje nákladovo efektívne alebo primerané, pretože sú príliš objemné a/alebo sú zaujímavé len na veľmi obmedzené časové obdobie. Bude potrebné, aby boli takéto prípady zohľadnené v presnom znení tohto odseku. 2.2.4. Neprijaté zmeny a doplnenia Pozmeňujúci a doplňujúci návrh 15 sa týka účasti zainteresovaných strán na prípravných diskusiách na prijatie vykonávacích predpisov a nie je prijateľný, pretože sa ním vypúšťa užitočné objasnenie obsiahnuté v znení Rady. 2.3 Zmenený a doplnený návrh Podľa článku 250 ods. 2 Zmluvy o ES Komisia mení a dopĺňa svoj návrh, ako sa uvádza vyššie.